अगले माह नेपाल में होगी विशाल समलैंगिक परेड  
14 अगस्त को कार्यक्रम में हाथियों का जुलूस, सांस्कृतिक प्रतीक, नकाब पहने नृतक और संगीतमय कार्यक्रमों का आयोजन किया जाएगा।
दक्षिणी नेपाल अगले महीने देश की अब तक की सबसे विशाल समलैंगिक परेड का आयोजन करने जा रहा है। यह परेड सदियों पुराने गायजात्रा यानी गाय उत्सव के साथ ही आयोजित होगी।  समलैंगिक अधिकारों संबंधी कार्यकर्ता और ब्ल्यू डायमंड सोसायटी के अध्यक्ष सुनील बाबू पांटा ने बताया कि 14 अगस्त को आयोजित होने वाले कार्यक्रम में हाथियों का जुलूस, सांस्कृतिक प्रतीक, नकाब पहने नृतक और संगीतमय कार्यक्रमों का आयोजन किया जाएगा।  उन्होंने बताया कि यह एक विशाल आयोजन होगा जिसमें देश के 40 जिलों से हजारों की संख्या में समलैंगिक भाग लेंगे। उन्होंने बताया, काठमांडू के बाहर यह पहली समलैंगिक परेड होगी। यह परेड गायजात्रा के समय संयोगवश आयोजित हो रही है।  गायजात्रा में गायों को जुलूस की शक्ल में गलियों में इस उम्मीद के साथ ले जाया जाता है कि पूर्वजों की आत्मा को मोक्ष की प्राप्ति होगी। परेड का आयोजन चितवन में किया जाएगा, जो नारायणी नदी के किनारे बसा है और काठमांडू तथा पोखरा के बाद नेपाल का तीसरा पर्यटन स्थल है।